**ኣራሚ ስጉምቲ ክወሰደሎም ዝግብኦም ትዕዝብቲ።**

ከም ዜጋታት መጠን ሃገርና ኤርትራ ሰላም ዝሰፈናን ህዝቢ ኣብ ኩሉ መዓልታዊ ጉዳያቱ ሕጉስ ቅሱንን ኮይኑ ክንቀሳቐስ ናይ ኩሉና ድልየት ይመስለኒ። በዚ ሓሳብ‘ዚ ኩሉ ኤርትራዊ ከም ዝሰማማዕውን እምነተይ’ዩ። ስለዚ ኣብ ማዓልታዊ ጉዕዞና ጌጋ ኮይኖም ዝስምዑና ተርእዮታት ብዘይ ሸለልትነት ክንዛረበሎምን ብጽሑፍ ኣብ ዓምድታት ዜና ይኹን መርበብ ሓበሬታታት ከነስፍሮም ወይ ንዝምልከቶ ኣካል ክንሕብር ሃገራዊ ግደታና እዩ። ሎሚ ነዚ ጽሑፍ ክጽሕፍ ዝደረኸኒ ምኽንያት ብዙሕ እኳ ይኹን እምበር ቀንዲ ግን እዞም ዝስዕቡ እዮም።

1）ብወርሒ 9 ዕለት 18，2019 ካብ ዕዳጋ ሓሙስ ማዕርፎ ኣውቶቡስ ኣስመራ ንኸረን ክጉዓዝ ይኸይድ። በጋጣሚ ሓራት ስለ ዝኸደት ኣብ ናይ ግሊ ንእሽቶ ኣውቶቡስ ይስቀል። ዝኣኽላ ጺዒና ትብገስ። እቲ ፎቶሪኖ ጠጠው ኢሉ ነቲ ማዕጾ ተጸጊዑ ኣውቶቡስ ጉዕዞኣ ትቕጽል። ኣነ ብወገን የማን ኣብ ቀዳመይቲ ኩርሲ ጥቓ ማዕጾ ኮፍ ኢለ ስለ ዝነበርኩ ነቲ ፎቶሪኖ ኮፍ መበሊ ስኢኑ ዝተጸገመ መሲሉኒ ኮፍ መበሊውን ኣይነበረን ምሳይ ክቀራቐር ሓተትክዎ። ንሱ ግን ድሓን ኣብዚ እየ ዝኸውን እንተኸይደስ እዚ ማዕጾ መሰገጢኡ ስለ ዘይሰርሕ ክኽፈት እዩ። ሰጋጥ የብሉንድዩ ኢለ ምስ ሓተትኩዎ ተሰሩ በለኒ። ኣብዚ ሰለስተ ሓሳባት ኣብ ሓንጎለይ መጺኡኒ። ሓደ ክፍሊ ትራፊክ ድሕነት ተሳፈርቲ ንምውሓስ ጥዕና ህዝባውያን መጎዓዝያታት ብስሩዕን ቀጻልን ዝፍትሸን ኮይኑ ኣይተሰማዓንን። ካልእይ መራሕቲ ኣውቶቡሳት ኣብ ክንዲ ሂወት ተሳፈርቶም ምውሓስ ኣብ ገንዘብ ምእካብ ዘተኮሩ ምዃኖም ብንጹር ትርዳእ። ሳልሳይ ፍሉጥ ዋጋ የብሎምን። ንእብነት እታ ኣነ ዝተሳፈርኩዋ 80 ናቕፋ ንኸረን ኢሉ ጀሚሩ፡ ጸኒሑ 70 ናቕፋ ንኸረን፡ ጸኒሑ 60 ናቕፋ ንኸረን ምስ በለ ሰባት ተጻዒኖማ። ሓራት ጽፉፍ ኣገልግሎት ከለዎም ብ25 ናቕፋ እናጻዓኑ፡ እዘን ጥዕና ዝጎደለን ከም ድላየን ከኽፍላ ዝከታተል በዓል መዚ የሎንድዩ？

2）እዚ ንምምሕዳር ከተማ ከረን ዝምልከት ዝግባእን ቁልጡፍ ስጉምቲ ክውሰዶ ዘለዎን ኮይኑ ይስምዓኒ። ኣውቶቡስ ከረን ምስ በጽሔ ኣብ ከባቢ ጅራ ፍዮሪ ቅድሚ ኣብቲ ናይ መጨረሻ ጠጠው መበሊኣ ትበጽሕ ሰባት ዝወርዱ ስለ ዝነበሩዋ ደው ትብል። በየን መጹ ዘይተባህሉ መንእሰያት ኣብ ክሊ 18 ክሳብ 35 ዓመት ዝዕድሚኦም ኣቕሑት ካብ ዝባን ኣውተቡስ ዝበሎም ዘይብሎም እናተማናጠሉ ከውርዱ ጀመሩ። ኣብ ሰለስተ እግረን ብሽግለታ እናሰቐሉ ንዋናታት ንብረት ከደናግሩ ክውጡጡን፡ ነንሕድሕዶም ናተይባ ናተይ እናበሉ ክዋጠጡ ሰላም ከልኡ። እቲ ካብ ኩሉ ዘጉሃየኒ ሓንቲ መንእሰይ ተማሃሪት ንሓመልማሎ ክትምዝገብ እትኸይድ ዝነበረት እቲ ባልጅኣ ብዘይ ፍቓዳ ዘውረደ 50 ናቕፋ ክፈልኒ ኢሉ ክጨቓጨቃ ምርኣየይ እዩ። ነዞም ከምዚ ዝገብሩ መንእሰያት ኣመሓደርቲ ከተማ ከረን ኣይፈልጡን እዮም ዝብል እምነት የብለይን። ካልእ ኣብቲ ቀንዲ ማዕርፎ ኣብቶቡስ ህጻናት ኣብ ክሊ 8ን 12ተን ዝዕድሚኦም ማስቲካ ፉል ካልእ ንኣሽቱ ነገራት ክሽቕጡ ይውዕሉ። እዚውን ነታ ከተማ ሓላፊ የብላን ዘብል ሕማቕ ትዕዝብቲ እዩ። እዞም ብኸምዚ ዝዓብዩ ቆልዑ ጽባሕ ንግሆ ኣብ ምንታይ ከም ዝወድቁ ንኹሉ ሕልና ዘለዎ ሰብ ብሩህ እዩ። ቁልጡፍ ፍታሕ ክግበረሉ ኣለዎ። እዚ ተርእዮታት’ዚ በጋጣሚ ኣብዚ ዝተጠቕሰ ቦታታትን ዝተሳፈርኩዋ ኣውቶቡስን ስለ ዝተዓዘብኩዎ እምበር ኣብ ኩሊ ከተማታት ከምዝርኤ ጥርጥር የብለይ። መንግስቲ ህጻናት ብትምህርትን ሃገራዊ መንፈስን ክዓብዩ ብጥርሑ እናምሃረ ከሎ፡ እዚ ዓይነት ተርእዮታት ክርኤ ኣይምተገብኤን። እዞም ኣብ ከምዚ ተዋፊሮም ዝረኣዩ ህጻናት መተካእታ ናይቶም መስዋእቲ ከፊሎም ሃገር ዘውሓሱ ሰማእታትናን፡ ከየዕረፉ ዝቃለሱ ዘለዉ ሓርበኛታትናን ተካእቲ ምዃኖም ተዘንጊዑ ኣሎ። ድሕሪ 28 ዓመታት ነጻነት ከምዚ ዝኣመሰለ ተርእዮታት ክርኤ ኣዝዩ ዘሰክፍን ዘሕዝንን’ዩ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ካብ ኤርትራ